Ma in hof vir moord op kindersGary Clarence en sy tweelingseuns Foto: The Telegraph Tania Clarence (42) het Vrydag in trane in die hof in Engeland verskyn op aanklag van die moord van drie van haar erg gestremde kinders. Clarence word beskuldig van die moord op haar driejarige tweelingseuns, Ben en Max, en vierjarige dogter Olivia. Al drie kinders het aan spinale spierdistrofie gely. Haar man, Gary (43), ŉ bankier, het ook gehuil toe hy en Tania mekaar gesien het. Clarence het vlugtig in die hof verskyn en het slegs haar naam, ouderdom en adres mondelings bevestig. Die siekte, wat ook as “floppy baby”-sindroom bekend staan, veroorsaak dat kinders nie beheer het oor hul bewegings nie en hul lewensverwagting word drasties beperk. ŉ Gesinsvriend het aan Mail Online gesê die drie kinders moes met buise gevoed word en uurliks medikasie ontvang. Die egpaar het ŉ versorger en huishulp gehad, maar nie 24 uur-bystand nie. “Alles is gereguleer. Alles wat hulle geëet het, is in ŉ dagboek opgeteken,” het die persoon gesê. “Ek is oortuig Tania het die afgelope paar jaar nog nie een aand ordentlik geslaap nie.” Nog ŉ gesinsvriend het aan die dagblad gesê Tania het gekla dat maatskaplike werkers “veroordelend” opgetree het wanneer sy om hulp gevra het. Beamptes het glo gemeen sy moet “haarself regruk en voortgaan”, aldus die bron. Die polisie is Dinsdag na die egpaar se vyfslaapkamerhuis in ŉ welgestelde buurt in Londen ontbied waar hulle op die kinders se liggame afgekom het. Die kinders is vermoedelik versmoor. Sy is kort daarna in hegtenis geneem. Gary en die egpaar se agtjarige dogter was ten tyde van die moord by familielede in Suid-Afrika om haar verjaarsdag te vier. Clarence het nog nie formeel gepleit nie en sy bly in aanhouding tot ŉ voorlopige verhoor op 9 Mei. -SAPA Lees ook: SA vrou in hof na moord op kinders SA’ner ma vas vir moord op kinders